ສປຊ ເລີ້ມສົ່ງອາຫານ ໄປຊ່ວຍອາຟຣິກາແລ້ວ
ສປຊ ແລະ ສຫລ ກ່າວວ່າ ​ປະຊາຊົນ​​ຫລາຍກວ່າ 11 ລ້ານ​ຄົນ ​ຕ້ອງການ​ຄວາມ​ຊ່ອຍ​ເຫລືອດ້ານ​​ ອາຫານ​ ຢ່າງ​ຮີບ​ດ່ວນ ເພື່ອໃຫ້ມີຊີວິດຢູ່​ລອດ.
ໂຄງການອາຫານໂລກຂອງສະຫະປະຊາຊາດກໍານົດຈະເລີ້ມສົ່ງເຂົ້າປາອາຫານສຸກເສີນ ໂດຍທາງເຮືອບິນໄປຊ່ອຍແຫຼມອາຟຣິກາທີ່ປະສົບກັບໄພແຫ້ງແລ້ງຢ່າງຮ້າຍແຮງ ໃນ ວັນພຸດມື້ນີ້ ທ່ານນາງ Josette Sheeran ຜູ້ອໍານວຍການໂຄງການອາຫານໂລກ ກ່າວຕໍ່ວີໂອເອ ວ່າ ການສົ່ງອາຫານຖ້ຽວທໍາອິດໃນເຊົ້າວັນພຸດມື້ນີ້ຈະມຸ້ງໜ້າໄປຍັງກຸງ Mogadishu ນະຄອນຫລວງຂອງໂຊມາເລຍ ຄາດວ່າ ພວກຖ້ຽວບິນອື່ນໆຈະບັນທຸກອາຫານໄປຍັງພາກຕາເວັນອອກຂອງ Ethiopia ແລະ ພາກເໜືອຂອງເຄັນຢາ ໃກ້ໆກັບຊາຍແດນຂອງໂຊມາເລຍນັ້ນ ທ່ານນາງ Sheeran ກ່າວຕື່ມວ່າ ອົງການສະຫະປະຊາຊາດກໍາລັງຮ້ອງຂໍການຊ່ອຍເຫລືອທັງທາງດ້ານສິ່ງ ຂອງແລະພະນັກງານຈາກຈາກພາກພື້ນຕ່າງໆໃນທົ່ວໂລກເພື່ອຮັບມືກັບວິກິດການດັ່ງ ກ່າວ ໃນວັນພຸດມື້ນີ້ ສະຫະປະຊາຊາດວາງແຜນເປີດກອງປະຊຸມຂໍການຊ່ອຍເຫລືອຂຶ້ນໃນ ກຸງໄນໂຣບີ ນະຄອນຫລວງຂອງເຄັນຢາ ໂດຍມີເປົ້າໝາຍຫາເງິນຊ່ອຍເຫລືອໃຫ້ໄດ້ເຖິງ 1 ພັນ 600 ລ້ານໂດລາເພື່ອໄປໃຊ້ຈ່າຍໃນການຕໍ່ຕ້ານກັບຄວາມອຶດຫິວໃນໄລຍະ 12 ເດືອນຕໍ່ໜ້ານີ້ ທ່ານພັນກິມູນ ເລຂາທິການໃຫຍ່ສະຫະປະຊາຊາດກ່າວຕໍ່ບັນດາຜູ້ນໍາ ຈາກ 4 ປະເທດ ໃນເຂດອ່າວເປີເຊຍໃນວັນອັງຄານວານນີ້ ຮຽກຮ້ອງໃຫ້ພວກເຂົາເຈົ້າໃຫ້ການຊ່ອຍເຫລືອ ຕື່ມອີກເພື່ອຮັບມືກັບວິກິດການດ້ານມະນຸດສະທໍາທີ່ກໍາລັງຊຸດໂຊມລົງນັບມື້ນັ້ນ ທ່ານນາງ Sheeran ກ່າວວ່າ ກະສັດ ອັບດູນລາ ແຫ່ງ Saudi Arabia ໃຫ້ຄໍາໝັ້ນສັນຍາຈະໃຫ້ ການຊ່ອຍເຫລືອເພີ່ມອີກ 50 ລ້ານໂດລາສໍາລັບຄ່າໃຊ້ຈ່າຍຊື້ເຂົ້າປາອາຫານຊ່ອຍເຫລືອນີ້ ບັນດາເຈົ້າໜ້າທີ່ສະຫະປະຊາຊາດແລະສະຫະລັດໄດ້ກ່າວວ່າ ມີປະຊາຊົນຈໍານວນຫລາຍ ກວ່າ 11 ລ້ານຄົນຕ້ອງການຄວາມຊ່ອຍເຫລືອດ້ານເຂົ້າປາອາຫານຢ່າງຮີບດ່ວນເພື່ອ ຈະມີຊີວິດຢູ່ລອດ ສະເພາະໃນປະເທດໂຊມາເລຍແຫ່ງດຽວ ທ່ານນາງ Sheeran ກ່າວວ່າ ປະມານ 1 ສ່ວນ 3 ຂອງຈໍານວນພົນລະເມືອງກໍາລັງປະເຊີນກັບຄວາມອຶດຫິວ ແລະທ່ານນາງກ່າວຕໍ່ໄປວ່າ ປະຊາຊົນກ່າວວ່າ ເຂົາເຈົ້າຈໍາເປັນຕ້ອງປະປ່ອຍພວກສະມາຊິກຄອບຄົວທີ່ກໍາລັງຈະເສຍຊີ ວິດ ຢູ່ນັ້ນໄວ້ເບື້ອງຫລັງໃນຂະນະທີ່ພວກເຂົາເຈົ້າສືບຕໍ່ເດີນທາງໃນໄລຍະໄກເພື່ອຊອກສະ ແຫວງຫາການຊ່ອຍເຫລືອນັ້ນ